**N Á R O D N Á R A D A S L O V E N S K E J R E P U B L I K Y**

VIII. volebné obdobie

**56**

**NÁVRH VLÁDY**

**na skrátené legislatívne konanie o vládnom návrhu zákona, ktorým sa mení a dopĺňa zákon č. 97/2013 Z. z. o pozemkových spoločenstvách v znení neskorších predpisov**

Ministerstvo pôdohospodárstva a rozvoja vidieka Slovenskej republiky predkladá na rokovanie vlády Slovenskej republiky návrh na skrátené legislatívne konanie o vládnom návrhu zákona, ktorým sa mení a dopĺňa zákon č. 97/2013 Z. z. o pozemkových spoločenstvách v znení neskorších predpisov.

Cieľom návrhu zákona je reagovať na situáciu, ktorá vznikla na základe uznesenia vlády Slovenskej republiky č. 111 z 11. marca 2020, ktorým vláda Slovenskej republiky podľa § 8 zákona Národnej rady Slovenskej republiky č. 42/1994 Z. z. o civilnej ochrane obyvateľstva v znení neskorších predpisov 12. marca 2020 od 06:00 hod. vyhlasuje mimoriadnu situáciu pre územie Slovenskej republiky.

Návrh sa predkladá na základe úlohy C.1. citovaného uznesenia vlády Slovenskej republiky, t. j. „prijímať opatrenia civilnej ochrany obyvateľstva a vykonávať opatrenia na riešenie krízovej situácie vo svojej pôsobnosti zamerané na zamedzenie ohrozenia života, zdravia, majetku, zmiernenie následkov mimoriadnej udalosti podľa bodu B.1. a minimalizovanie škôd“.

V rezorte pôdohospodárstva a rozvoja vidieka sa ukázalo ako neodkladne potrebné riešiť situáciu neštátnych vlastníkov poľnohospodárskych a lesných pozemkov, konkrétne pozemkových spoločenstiev (ďalej len „spoločenstvo“).

V situácii, kedy je vyhlásená mimoriadna situácia, resp. núdzový stav alebo výnimočný stav a kedy je obmedzená sloboda pohybu a pobytu a právo na pokojné zhromažďovanie sa, je pre spoločenstvá problematické plniť niektoré ich úlohy a zákonmi uložené povinnosti, pretože sa nemôžu, resp. nedokážu schádzať ich valné zhromaždenia. Väčšina spoločenstiev v období prvého štvrťroku obvykle zvoláva zasadnutia valného zhromaždenia na účely schválenia účtovnej závierky za predchádzajúci rok, ktorú musia zostaviť a odoslať do 6 mesiacov od skončenia účtovného roka. Zároveň treba počítať aj s plnením ďalších úloh, ktoré vyžaduje bežná prevádzka spoločenstiev a ktoré sú internými aktmi spoločenstiev zverené valnému zhromaždeniu.

Tieto okolnosti predstavujú vážne komplikácie v činnosti spoločenstiev a v dôsledku toho môžu mať aj negatívny vplyv na ich činnosť ako obhospodarovateľov lesa a poľnohospodárskej pôdy (úhrnom asi 475 tisíc ha) ako aj na ich ekonomickú situáciu, ktorá sa priamo či nepriamo môže týkať aj ich členov (takmer 1 milión osôb). Cieľom je teda predísť jednak zhromažďovaniu veľkého počtu členov spoločenstiev a jednak škodám na lesnom a poľnohospodárskom majetku členov spoločenstiev a na majetku spoločenstiev.

Keďže v dôsledku obmedzenia činnosti spoločenstiev z dôvodu vyhlásenej mimoriadnej situácie môže dôjsť k ohrozeniu základných ľudských práv a slobôd a štátu hrozia značné hospodárske škody, navrhuje sa Národnej rade Slovenskej republiky, aby podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky schválila návrh zákona v skrátenom legislatívnom konaní.

V Bratislave, 9. apríla 2020

Igor Matovič, v. r.

predseda vlády

Slovenskej republiky

Ján Mičovský, v. r.

minister pôdohospodárstva

a rozvoja vidieka Slovenskej republiky